La vitorie juste, tal moment just, cul aversari just. L’Udin al vinç cuintri dal Toro, une des scuadris plui in forme in cheste fase dal campionât, e al jonç chest risultât dopo di une setemane di passion e di une rie di prestazions avonde smamidis, in cjase e fûr.
Il sucès cuintri de scuadre, che dome une setemane indaûr e veve fermât il Napoli e e veve passât il turni di Europa League cuntune vitorie in cjase dal Athletic Bilbao, al creve une astinence de vitorie in cjase che e leve indenant dai 26 di Otubar stâts.
Par sigûr e je une bocjade di aiar bon, tes setemanis seguitivis si viodarà se chest risultât si pues calcolâlu ad in plen un svolt positîf e decisîf, e no dome pe classifiche.
La gare si vierç cuntune ande avonde lente. Toro e Udin si studiin e a pensin soredut a tignî il cjamp cun ecuilibri in ducj i setôrs. Cussì la prime conclusion e rive dopo une desene di minûts cuntun tîr fûr dal spieli di Pasquale.
La rispueste dal Toro no si fâs spietâ masse: i granatas a imbastissin e une biele azion che e met Farneud tes cundizions di fâ un cross par Quagliarella che cul cjâf le bute dentri te puarte di Karnezis. Il gol dal ex, in dute la partide une vore preseât de bande dai tifôs furlans, al sune la svearine pai blancs e neris. Tal zîr di doi minûts al rive il gol di Totò Di Natale che al indrece de bande juste un balon confezionât su la linie Pinzi-Wiedmer: nuie ce fâ par Padelli.
I doi goi a fasin cambiâ ritmi ae partide e soredut l’Udin al devente plui coragjôs.
Prime Wague al impegne Padelli e po al rive il doi a un pe formazion furlane: corner di Di Natale, bale tocjade di Pasquale e ancje di Kone e deviazion decisive e disfortunade di Molinaro.
Di chê altre bande, il Toro al torne al atac cun Quaglairella e Maxi Lopez. La difese e ten bot, al fâs compagn ancje Karnezis, che al cjate ancje la colaborazion dal pâl, e il prin timp si siere cul Udin in vantaç.
Te seconde frazion la musiche no cambie. L’Udin nol à un biel zûc, ma al prove a zuiâ, al fâs zirâ la bale e al rive a costruî cualchi ocasion cun Wague.
Propit il zuiadôr dal Mali al è l’element plui pericolôs dai furlans, stant che al torne a impegnâ Padelli e, cuatri minûts dopo dal interval, al segne il trê a un.
La partide no si siere achì. Il Toro al mostre di jessi une buine scuadre e di vê pardabon il cûr granata, ancje se al bat mancul fuart che in altris ocasions.
Ventura al da energjiis frescjis ae sô scuadre, butant dentri El Kaddouri e Benassi, intant che l’Udin al tire sùù lis baricadis, cirint di difindi il sucès.
A fuarce di dâi, i ospits a segnin cun Benassi. L’Udin al sufrìs e al patìs, ma al ten dûr, poiantsi in particolâr su lis dôs colonis, Piris e Danilo.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn